text: Esbjerg fB tager de yngste med på græsset
  20 oktober 2016 kl. 16.36
  I efterårsferien har EfB inviteret deres yngste fans ud på banen til træning.
  
  
  For 300 unge fodboldfans i Esbjerg blev torsdagens fodboldtræning en smule anderledes. De fik mulighed for at komme med på græsset på Gl. Vardevej ved EfBs træningsanlæg, hvor de skulle trænes af byens superligahold.
  En af dem som bruge torsdagen sammen med de professionelle var 10-årige Amalie Lindgren fra Føvling. Hun plejer også at være til de fleste af holdets hjemmekampe.
  - Det var svært, men også sjovt. Man lærer en masse, og det var lidt udfordrende, siger Amalie Lindgren til TV SYD.
  En af spillerne fra EfB der var hoppet i træningstøjet var Kevin Mensah.
  - Det er for at sprede rygtet og børnene kan se os uden for stadion. Man er med til at skabe glæde og lidt god energi, siger han til TV SYD.
  Han mener også at træningsdagen med børnene er med til at give spillerne et lille afbræk fra træningen.
  - Det er en god ting at møde nogle glade børn, der måske ikke tænker over hvordan det går os i ligaen og er glade for at se os, siger Kevin Mensah.
  
  